Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την κοινή οργάνωση αγοράς στον τομέα των αποξηραμένων χορτονομών για τις περιόδους εμπορίας 2004/05 έως 2007/08

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

μακροπροθεσμη πολιτικη προοπτικη για μια αειφορο γεωργια

1. ΠΡΟΣ ΜΙΑ ΑΕΙΦΟΡΟ ΓΕΩΡΓΙΑ

Το 1999, το Ευρωπαϊκό Συμβούλιο του Βερολίνου ενέκρινε τη μεταρρύθμιση του Προγράμματος Δράσης 2000 όσον αφορά την Κοινή Γεωργική Πολιτική (ΚΓΠ). Η απόφαση αυτή αποτελεί ένα νέο και σημαντικό βήμα στη διαδικασία μεταρρύθμισης του γεωργικού τομέα. Το Πρόγραμμα Δράσης 2000 δίνει συγκεκριμένη μορφή σε ένα ευρωπαϊκό πρότυπο γεωργίας προκειμένου να διατηρηθεί η ποικιλομορφία των γεωργικών συστημάτων σε ολόκληρη την Ευρώπη, περιλαμβανομένων των περιοχών που αντιμετωπίζουν ειδικά προβλήματα, κατά τα επόμενα έτη. Οι στόχοι του περιλαμβάνουν μεγαλύτερο προσανατολισμό προς την αγορά και αύξηση της ανταγωνιστικότητας, την ασφάλεια και την ποιότητα των τροφίμων, τη σταθεροποίηση των γεωργικών εισοδημάτων, την ενσωμάτωση των περιβαλλοντικών θεμάτων στη γεωργική πολιτική, την ανάπτυξη της ζωτικότητας των αγροτικών περιοχών, την απλούστευση και την προώθηση της αποκέντρωσης.

Οι στόχοι αυτοί είναι σύμφωνοι με τη στρατηγική αειφόρου ανάπτυξης που υιοθετήθηκε από το Ευρωπαϊκό Συμβούλιο του Gφteborg το 2001 και η οποία στηρίζεται στην αρχή της συντονισμένης εξέτασης των οικονομικών, κοινωνικών και περιβαλλοντικών επιπτώσεων στο σύνολο των πολιτικών και της συνεκτίμησής τους στις διαδικασίες λήψης αποφάσεων.

Η Επιτροπή εξέδωσε τον Ιούλιο 2002 ανακοίνωση σχετικά με την Ενδιάμεση Επανεξέταση: Προς μία αειφόρο γεωργία [1]. Η ανακοίνωση περιλαμβάνει αξιολόγηση της εξέλιξης της διαδικασίας μεταρρύθμισης της ΚΓΠ από το 1992. Στην ανακοίνωση αυτή, η Επιτροπή καταλήγει στο συμπέρασμα ότι τα επιτεύγματα είναι σημαντικά. Η ισορροπία των αγορών βελτιώθηκε και τα γεωργικά εισοδήματα εξελίχθηκαν ευνοϊκά. Σταθερές βάσεις έχουν τεθεί για τη διεύρυνση και τις τρέχουσες διαπραγματεύσεις στο πλαίσιο του ΠΟΕ. Ωστόσο, σε αρκετούς τομείς εξακολουθούν να υφίστανται σημαντικές αποκλίσεις μεταξύ των στόχων που έχουν τεθεί στο πλαίσιο του Προγράμματος Δράσης 2000 για την ΚΓΠ και της ικανότητάς της να επιτύχει τα αποτελέσματα που προσδοκά η κοινωνία. Για το λόγο αυτό, η Επιτροπή πρότεινε μία σειρά τροποποιήσεων της ΚΓΠ.

[1] COM(2002) 394 τελικό.

Κατά την επεξεργασία των νομοθετικών της προτάσεων, η Επιτροπή έλαβε υπόψη της τα συμπεράσματα του Ευρωπαϊκού Συμβουλίου που συνήλθε στις Βρυξέλλες τον Οκτώβριο 2002 και τις έντονες συζητήσεις που ακολούθησαν τη δημοσίευση της ανακοίνωσής της τον Ιούλιο 2002, στο πλαίσιο του Συμβουλίου, του Ευρωπαϊκού Κοινοβουλίου, της Οικονομικής και Κοινωνικής Επιτροπής, της Επιτροπής των Περιφερειών και άλλων συμβουλευτικών επιτροπών, καθώς και στο πλαίσιο της κοινωνίας των πολιτών. Τις συζητήσεις αυτές ακολούθησαν επαφές στα κράτη μέλη με εκπροσώπους του αγροτικού κόσμου, της βιομηχανίας, των καταναλωτών, περιβαλλοντικών ομάδων και ΜΚΟ. Στο πλαίσιο των επαφών αυτών διαπιστώθηκε ευρεία συναίνεση όσον αφορά την κατεύθυνση της μεταρρύθμισης της ΚΓΠ, αλλά και η ύπαρξη ανησυχιών και αβεβαιότητας. Διατυπώνοντας τις προτάσεις της, η Επιτροπή προσπάθησε να λάβει υπόψη της τις εν λόγω ανησυχίες και αβεβαιότητα καθώς και τις αναλύσεις επιπτώσεων και τους νέους δημοσιονομικούς περιορισμούς που απορρέουν από τη συμφωνία των Βρυξελλών.

Η συμφωνία μεταξύ των αρχηγών κρατών και κυβερνήσεων στις Βρυξέλλες σχετικά με την έγκριση των προτάσεων της Επιτροπής για την εισαγωγή των άμεσων ενισχύσεων στα νέα κράτη μέλη αποτέλεσε σημαντικό βήμα στο πλαίσιο της διαδικασίας διεύρυνσης και οδήγησε στη θετική έκβαση των διαπραγματεύσεων με τις δέκα υποψήφιες χώρες, στην Κοπεγχάγη, τον Δεκέμβριο 2002. Στο πλαίσιο της συμφωνίας αυτής καθορίστηκε ένα ανώτατο όριο δαπανών για τη στήριξη των αγορών και τις άμεσες ενισχύσεις στη διευρυμένη Ένωση, έτσι ώστε να αυξάνονται με βραδύτερο ρυθμό απ´αυτόν του πληθωρισμού. Η συμφωνία υπενθύμισε επίσης τη σημασία των μειονεκτικών περιοχών και τον πολυλειτουργικό χαρακτήρα της γεωργίας, επιβεβαιώνοντας με τον τρόπο αυτό τη σημασία του δεύτερου πυλώνα.

Εκτός από την ενδιάμεση επανεξέταση της ΚΓΠ που ζήτησε το Ευρωπαϊκό Συμβούλιο του Βερολίνου, πρέπει να αναληφθούν κι άλλες πρωτοβουλίες για την εκτέλεση των νέων καθηκόντων και την επίτευξη των νέων στόχων που έχουν τεθεί στο Gφteborg και το Βερολίνο. Το νέο μακροπρόθεσμο πλαίσιο για τις γεωργικές δαπάνες με τη μορφή ανώτατου ορίου επιβάλλει τον καθορισμό σαφών προοπτικών για τη μελλοντική ανάπτυξη της Κοινής Γεωργικής Πολιτικής. Αν δεν εκλείψει η αβεβαιότητα στον τομέα αυτόν, δεν είναι δυνατόν να γίνουν σχέδια για το μέλλον. Είναι συνεπώς απαραίτητο να συνεχιστεί η μεταρρυθμιστική προσπάθεια, όπως αναφέρεται στην ανακοίνωση για την ενδιάμεση επανεξέταση, με τους εξής στόχους:

- Ενίσχυση της ανταγωνιστικότητας της γεωργίας της ΕΕ χρησιμοποιώντας την παρέμβαση ως πραγματικό πλέγμα ασφαλείας που θα επιτρέπει στους παραγωγούς να ανταποκρίνονται στα μηνύματα της αγοράς προστατεύοντάς τους παράλληλα από ακραίες διακυμάνσεις των τιμών.

- Προώθηση μιας αειφόρου γεωργίας, περισσότερο προσανατολισμένης προς την αγορά με την ολοκλήρωση της μετάβασης από το καθεστώς στήριξης του προϊόντος στο καθεστώς στήριξης του παραγωγού μέσω της εισαγωγής ενός συστήματος ενιαίων ενισχύσεων ανά γεωργική εκμετάλλευση, αποσυνδεδεμένων από την παραγωγή, οι οποίες θα στηρίζονται σε ιστορικά στοιχεία αναφοράς και θα υπόκεινται στην τήρηση των απαιτήσεων για το περιβάλλον, την καλή διαβίωση των ζώων και την ποιότητα των τροφίμων. Με τον τρόπο αυτό θα βελτιωθεί η αποτελεσματικότητα των ενισχύσεων για τη στήριξη του γεωργικού εισοδήματος.

- Καλύτερη κατανομή των ενισχύσεων και ενίσχυση της αγροτικής ανάπτυξης με τη μεταφορά χρηματικών πόρων από τον πρώτο στο δεύτερο πυλώνα της ΚΓΠ μέσω της εισαγωγής ενός συστήματος διαφοροποίησης το οποίο θα εφαρμόζεται στο σύνολο της Ευρωπαϊκής Ένωσης, και την επέκταση του πεδίου εφαρμογής των ήδη διαθέσιμων μέσων αγροτικής ανάπτυξης για την προώθηση της ποιότητας των τροφίμων, υψηλότερων προτύπων παραγωγής και της καλής διαβίωσης των ζώων.

Εξασφάλιση σαφών προοπτικών για την ΚΓΠ

Οι περαιτέρω μεταρρυθμίσεις που θα απαιτηθούν θα οδηγήσουν κατά πάσα πιθανότητα σε πρόσθετες δαπάνες, αφού θα πρέπει να σταθεροποιηθεί καταλλήλως το εισόδημα των γεωργών. Μετά τις δημοσιονομικές αποφάσεις που ελήφθησαν κατά τη σύνοδο κορυφής στις Βρυξέλλες, κάτι τέτοιο μπορεί να επιτευχθεί μόνο με την αύξηση διαθέσιμων πόρων χάρη στην επίτευξη οικονομιών σε άλλα επίπεδα του πρώτου πυλώνα. Οι πρόσθετες μεταρρυθμιστικές προσπάθειες θα απαιτήσουν συνεπώς οικονομίες στο επίπεδο των υφιστάμενων άμεσων ενισχύσεων και των δαπανών στήριξης των αγορών.

Αν η εξοικονόμηση πόρων του προϋπολογισμού δεν επιτευχθεί κατά δίκαιο και προβλέψιμο τρόπο και κάτω από συνθήκες διαφάνειας, υπάρχει πραγματικός κίνδυνος να βρεθεί η ΕΕ σε αδιέξοδο όσον αφορά τη λήψη περαιτέρω αποφάσεων στο γεωργικό τομέα. Γι'αυτό λοιπόν το λόγο, θα πρέπει να διεξαχθούν παράλληλα οι διαπραγματεύσεις για τη μείωση και την εκ νέου κατανομή των δαπανών, για κάθε περίπτωση ξεχωριστά. Θα ήταν σχεδόν αδύνατο να διασφαλιστεί η ισόρροπη και δίκαιη συμμετοχή των μεμονωμένων γεωργών, με αποτέλεσμα να είναι ιδιαίτερα δύσκολο για τους γεωργούς να προγραμματίσουν οτιδήποτε, εφόσον εκτός από τις πρόσθετες μεταρρυθμιστικές προσπάθειες, δεν θα ήταν και σε θέση να προβλέψουν τον τρόπο χρηματοδότησης των προσπαθειών αυτών.

Η ανασφάλεια όμως δεν θα βλάψει μόνο τα συμφέροντα των γεωργών αλλά θα υπονομεύσει και τις αποφάσεις που αποβλέπουν στην ευθυγράμμιση της ΚΓΠ με τις προσδοκίες της κοινωνίας. Η τμηματική προσέγγιση της μεταρρυθμιστικής διαδικασίας της ΚΓΠ μπορεί να οδηγήσει σε επιδείνωση μεγάλου αριθμού υφιστάμενων προβλημάτων, θέτοντας πράγματι σε κίνδυνο την αειφόρο γεωργία. Για το σκοπό αυτό, η Επιτροπή πρότεινε ένα μηχανισμό εξοικονόμησης πόρων ο οποίος διασφαλίζει την ισορροπημένη κάλυψη των νέων χρηματοδοτικών αναγκών στο σύνολο του γεωργικού τομέα.

Ενίσχυση της ανταγωνιστικότητας της γεωργίας στην Ευρωπαϊκή Ένωση

Η ανάλυση επιπτώσεων επιβεβαιώνει την αναγκαιότητα των προσαρμογών που πρότεινε η Επιτροπή τον Ιούλιο 2002. Μετά τις ευρείες συζητήσεις όσον αφορά τις εναλλακτικές λύσεις για το σύστημα γαλακτοκομικών ποσοστώσεων, η Επιτροπή κρίνει ότι η μεταρρύθμιση του Προγράμματος Δράσης 2000 πρέπει να επεκταθεί έτσι ώστε να αντικατοπτρίζει περισσότερο τις πραγματικές τιμές στην παγκόσμια αγορά και την ανάγκη περαιτέρω διαφοροποίησης των επιπέδων στήριξης για το γάλα και το αποκορυφωμένο γάλα σε σκόνη. Προτείνεται επίσης να τροποποιηθούν οι ειδικές πριμοδοτήσεις της ποιότητας για το σκληρό σίτο προκειμένου να ενθαρρυνθεί με απλούστερο τρόπο η παραγωγή προϊόντων ποιότητας.

Προώθηση μιας περισσότερο προσανατολισμένης προς την αγορά αειφόρου γεωργίας

Κατά τις συζητήσεις σχετικά με την εισαγωγή των αποσυνδεδεμένων ενισχύσεων ανά εκμετάλλευση επισημάνθηκε μια σειρά ερωτημάτων στα οποία η Επιτροπή προσπαθεί να δώσει απάντηση στο πλαίσιο των προτάσεών της.

- Για να αποφευχθεί η εγκατάλειψη των γαιών λόγω της αποσύνδεσης, η Επιτροπή διευκρίνισε ότι οι γεωργοί θα υπόκεινται σε αυστηρές υποχρεώσεις όσον αφορά τη διαχείριση των γαιών στο πλαίσιο των νέων απαιτήσεων πολλαπλής συμμόρφωσης. Χάρη στη μεγαλύτερη ευελιξία στην επιλογή των δραστηριοτήτων τους, η αποσύνδεση των ενισχύσεων από την παραγωγή θα βελτιώσει την εισοδηματική κατάσταση πολλών γεωργών σε περιθωριακές περιοχές.

- Προκειμένου να διασφαλιστεί η ισορροπία μεταξύ των συμφερόντων των μισθωτών και των εκμισθωτών γεωργικών εκμεταλλεύσεων, οι προτάσεις προβλέπουν ένα σύστημα μεταβίβασης δικαιωμάτων λήψης ενισχύσεων. Οι ενισχύσεις θα χορηγούνται μόνο στους γεωργούς που αναπτύσσουν πράγματι παραγωγικές δραστηριότητες ή διατηρούν τις εκτάσεις σε καλή γεωργική κατάσταση και διατηρούν το δεσμό με τη γη. Ειδικές ρυθμίσεις προβλέπονται για τη ζωική παραγωγή χωρίς την ύπαρξη των αντίστοιχων εκτάσεων.

Όσον αφορά τα θέματα που συνδέονται με τον ΠΟΕ, η νέα ενιαία ενίσχυση ανά γεωργική εκμετάλλευση θα είναι συμβιβάσιμη με το πράσινο κουτί. Η αποσύνδεση από την παραγωγή θα επιτρέψει στην Ευρωπαϊκή Ένωση να αξιοποιήσει στο μέγιστο δυνατό βαθμό τα περιθώρια διαπραγμάτευσης στο πλαίσιο του ΠΟΕ προκειμένου να πετύχει τους στόχους της, όπως σχετικά με μη εμπορικά θέματα. Για το λόγο αυτό, οι προτάσεις που αφορούν την αποσύνδεση ενδέχεται να έχουν τεράστια σημασία για την προάσπιση του ευρωπαϊκού γεωργικού προτύπου στο πλαίσιο των διαπραγματεύσεων.

Προκειμένου να μεγιστοποιηθούν τα οφέλη, ιδίως από διοικητική άποψη, η ενιαία ενίσχυση ανά γεωργική εκμετάλλευση θα καλύπτει το μεγαλύτερο δυνατό φάσμα τομέων: όλα τα προϊόντα που υπάγονται στο καθεστώς ΣΕΠ καθώς και τα όσπρια, οι σπόροι προς σπορά, τα γεώμηλα αμυλοποιίας, το βόειο και το αίγειο κρέας. οι αναθεωρημένες ενισχύσεις για το ρύζι, τον σκληρό σίτο και τις αποξηραμένες χορτονομές. ο τομέας του γάλακτος κατά τη χορήγηση των ενισχύσεων στη γαλακτοπαραγωγή. Οι προτάσεις για τους υπόλοιπους τομείς που πρόκειται να αποτελέσουν το αντικείμενο μεταρρύθμισης (ζάχαρης, ελαιολάδου, καπνού, βάμβακος και ενδεχομένως οπωροκηπευτικών και οίνου) θα ακολουθήσουν στη διάρκεια του 2003.

Ενίσχυση της αγροτικής ανάπτυξης

Οι προτάσεις επέκτασης του πεδίου εφαρμογής των υφιστάμενων μέτρων στήριξης της αγροτικής ανάπτυξης για την προώθηση της ποιότητας των τροφίμων, την τήρηση αυστηρότερων προτύπων και τη βελτίωση της καλής διαβίωσης των ζώων έτυχαν ευνοϊκής αντιμετώπισης.

Η Επιτροπή έλαβε υπό σημείωση τα αιτήματα που κατ'επανάληψη διατύπωσαν τα κράτη μέλη για απλούστευση της πολιτικής αγροτικής ανάπτυξης της Κοινότητας στο πλαίσιο του δεύτερου πυλώνα. Η Επιτροπή συμφωνεί με τα κράτη μέλη ως προς τη σημασία της αποτελεσματικής διαχείρισης του δεύτερου πυλώνα. Έχει ήδη αποδείξει τη βούλησή της να συνεργαστεί εποικοδομητικά με τα κράτη μέλη για την απλούστευση αυτή και είναι αποφασισμένη να καταλήξει σε απτά αποτελέσματα. Η Επιτροπή παρουσίασε στα τέλη Δεκεμβρίου 2002 σημαντικές προτάσεις για τη διευκόλυνση της διαχείρισης του προγραμματισμού αγροτικής ανάπτυξης στο επίπεδο των εκτελεστικών κανόνων της Επιτροπής. Η απλούστευση αυτή αποκτά πρόσθετη σημασία στο πλαίσιο των προτάσεων για επέκταση του πεδίου εφαρμογής και της κάλυψης της αγροτικής ανάπτυξης.

Καλύτερη κατανομή της στήριξης

Ο καθορισμός στις Βρυξέλλες ενός ανώτατου ορίου όσον αφορά τις δαπάνες για τις γεωργικές αγορές συνεπάγεται ότι ο μηχανισμός μεταφοράς μεταξύ κονδυλίων του προϋπολογισμού δεν μπορεί να εφαρμοστεί πριν από το τέλος της επόμενης δημοσιονομικής προοπτικής. Ως εκ τούτου, η Επιτροπή προτείνει την εισαγωγή ενός συστήματος διαφοροποίησης από την έναρξη της επόμενης δημοσιονομικής προοπτικής προκειμένου να επιτευχθεί καλύτερη ισορροπία της στήριξης μεταξύ των δαπανών για την αγορά και την ανάπτυξη της υπαίθρου.

Η Επιτροπή τονίζει, ιδίως υπό το φως των συμπερασμάτων του Ευρωπαϊκού Συμβουλίου των Βρυξελλών, την ανάγκη περαιτέρω ενίσχυσης του δεύτερου πυλώνα. Από την άποψη αυτή, η μεταφορά από τον πρώτο στο δεύτερο πυλώνα θα πρέπει να θεωρηθεί ως ένα πρώτο βήμα προς την απαιτούμενη ενίσχυση της αγροτικής ανάπτυξης, με την επιφύλαξη μελλοντικών συζητήσεων.

Η μεταφορά αυτή στο δεύτερο πυλώνα καθώς και οι νέες χρηματοδοτικές ανάγκες που απορρέουν από τις νέες μεταρρυθμίσεις των αγορών θα επιτευχθούν μέσω ενός νέου συστήματος προοδευτικής μείωσης. Το προτεινόμενο σύστημα εισάγει την αρχή της προοδευτικής συμμετοχής ανάλογα με το συνολικό ποσό άμεσων ενισχύσεων που λαμβάνει μία γεωργική εκμετάλλευση προκειμένου να διασφαλιστεί η ισορροπία στις μειώσεις των άμεσων ενισχύσεων και να απλουστευθεί η εφαρμογή τους.

2. ΑΝΤΙΚΤΥΠΟΣ ΤΩΝ ΠΡΟΤΕΙΝΟΜΕΝΩΝ ΜΕΤΑΡΡΥΘΜΙΣΕΩΝ

Οι προτεινόμενες προσαρμογές των μέτρων της ΚΓΠ εξασφαλίζουν τη μέγιστη δυνατή ευελιξία όσον αφορά τις αποφάσεις για την παραγωγή και απλουστεύουν αισθητά τον τρόπο με τον οποίο παρέχεται η στήριξη στους παραγωγούς διασφαλίζοντας τη σταθερότητα των εισοδημάτων τους. Με την εφαρμογή τους θα εξαλειφθεί μεγάλο μέρος των μέτρων παροχής κινήτρων με αρνητικές επιπτώσεις για το περιβάλλον στο πλαίσιο του ισχύοντος καθεστώτος ενισχύσεων, θα βελτιωθεί η εφαρμογή της νομοθεσίας και θα ενθαρρυνθούν οι πλέον αειφόρες γεωργικές πρακτικές. Με τις προσαρμογές αυτές επιτυγχάνεται επίσης ουσιαστική απλοποίηση της ΚΓΠ, διευκολύνεται η διαδικασία διεύρυνσης και βελτιώνεται η θέση της ΚΓΠ στο πλαίσιο του ΠΟΕ.

Οι προτεινόμενες προσαρμογές θα συμπληρώσουν το διεθνή στόχο της ΕΕ ο οποίος συνίσταται στη διασφάλιση του μέγιστου δυνατού οφέλους από την ανάπτυξη του παγκόσμιου εμπορίου για τις αναπτυσσόμενες χώρες, διαφυλάσσοντας παράλληλα την επισιτιστική ασφάλεια. Όπως φάνηκε από την ανάλυση επιπτώσεων, με τον αναπροσανατολισμό της στήριξης προς εκτατικότερες γεωργικές πρακτικές και εσωτερική στήριξη που θα προκαλεί μικρότερες στρεβλώσεις στις εμπορικές συναλλαγές, οι προτάσεις αναμένεται ότι θα οδηγήσουν σε μείωση των διαθέσιμων προς εξαγωγή προϊόντων, συμβάλλοντας με τον τρόπο αυτό στη βελτίωση των τιμών στην παγκόσμια αγορά, με θετικές επιπτώσεις για το γεωργικό τομέα των αναπτυσσόμενων χωρών.

Οι προσαρμογές αυτές είναι απαραίτητες προκειμένου διασφαλιστεί ότι η ΕΕ είναι σε θέση να καθορίσει ένα βιώσιμο και προβλέψιμο πολιτικό πλαίσιο για το ευρωπαϊκό γεωργικό πρότυπο κατά τα επόμενα έτη. Το νέο δημοσιονομικό πλαίσιο καθιστά τις προσαρμογές αυτές ακόμη επιτακτικότερες. Με τον τρόπο αυτό θα δοθεί στην ΕΕ η δυνατότητα να συνεχίσει την εφαρμογή μιας σταθερής γεωργικής πολιτικής για το μέλλον, να διασφαλίσει μια πιο δίκαιη και κάτω από συνθήκες πλήρους διαφάνειας κατανομή της εισοδηματικής στήριξης των γεωργών και να ανταποκριθεί καλύτερα στις προσδοκίες των καταναλωτών και των φορολογουμένων.

2.1. Οικονομικός αντίκτυπος

Η Επιτροπή δημοσίευσε μία διεξοδική ανάλυση επιπτώσεων των προσαρμογών που προτείνονται στο πλαίσιο της Ενδιάμεσης Επανεξέτασης [2]. Tο γενικό συμπέρασμα της ανάλυσης αυτής είναι ότι παρόλο που οι τροποποιήσεις στο συνολικό επίπεδο της στήριξης είναι μικρής σημασίας, οι προτάσεις στο πλαίσιο της Ενδιάμεσης Επανεξέτασης θα επιφέρουν βελτίωση της κατανομής των πόρων μεταξύ των προϊόντων και μεγαλύτερη αποτελεσματικότητα στη μεταφορά εισοδήματος.

[2] Περισσότερες πληροφορίες παρέχονται στην ακόλουθη διεύθυνση στο Διαδίκτυο http://europa.eu.int/comm/agriculture/publi/reports/mtrimpact/index_en.htm

Όλες οι αναλύσεις προβλέπουν μικρή μείωση της κοινοτικής παραγωγής σιτηρών, κυρίως λόγω της αποσύνδεσης των άμεσων ενισχύσεων, της πρότασης σχετικά με την πίστωση άνθρακα και της μείωσης του επιπέδου των τιμών στήριξης. Οι εξελίξεις αυτές θα οφείλονται κυρίως στη μείωση των εκτάσεων που καλλιεργούνται με σιτηρά, δεδομένου ότι οι αναλύσεις προβλέπουν αύξηση των μέσων αποδόσεων. Οι επιπτώσεις στον σίτο αναμένεται ότι θα είναι μικρότερες απ´ό,τι στα δευτερεύοντα σιτηρά δεδομένου ότι οι προοπτικές των τιμών στην παγκόσμια αγορά για τον σίτο είναι καλύτερες απ´ό,τι για τα περισσότερα από τα δευτερεύοντα σιτηρά.

Οι επιπτώσεις των προτάσεων της Ενδιάμεσης Επανεξέτασης σχετικά με την παραγωγή ελαιούχων σπόρων διαφοροποιούνται περισσότερο, παρ´όλο που οι περισσότερες αναλύσεις κλίνουν περισσότερο προς τη μείωση της παραγωγής ελαιούχων σπόρων που προορίζονται για διατροφή. Σύμφωνα με την ανάλυση της Επιτροπής, οι ενισχύσεις στο πλαίσιο της πίστωσης άνθρακα θα οδηγήσουν σε αύξηση της παραγωγής των ενεργειακών καλλιεργειών, και ιδίως ελαιούχων σπόρων, κυρίως εις βάρος της παραγωγής σιτηρών.

Η αποσύνδεση των άμεσων ενισχύσεων στον τομέα της κτηνοτροφίας αναμένεται ότι θα επιφέρει σχετική μείωση της παραγωγής βοείου και αιγείου κρέατος εφόσον ευνοεί την εκτατικοποίηση των συστημάτων παραγωγής, οδηγώντας με τον τρόπο αυτό σε αύξηση των τιμών της αγοράς, με θετικές επιπτώσεις από την άποψη των εισοδημάτων για τις σχετικές κτηνοτροφικές εκμεταλλεύσεις.

Οι επιπτώσεις των προτάσεων στο πλαίσιο της Ενδιάμεσης Επανεξέτασης φαίνεται ότι θα είναι μάλλον περιορισμένες για το γεωργικό τομέα της ΕΕ στο σύνολό του, με ενδεχόμενες ωστόσο αποκλίσεις ανάλογα με τους τομείς προϊόντων και τις περιοχές.

Παρόλο που η αποσύνδεση των άμεσων ενισχύσεων από την παραγωγή αναμένεται ότι θα επιφέρει αύξηση του εισοδήματος στον κτηνοτροφικό τομέα (χάρη στην αύξηση των τιμών αγοράς), η αύξηση αυτή θα αντισταθμιστεί σε μεγάλο βαθμό στο επίπεδο του τομέα από τις αρνητικές επιπτώσεις που θα έχει στο εισόδημα η μείωση των τιμών αγοράς των δευτερευόντων σιτηρών λόγω κατάργησης της παρέμβασης για τη σίκαλη.

2.2. Δημοσιονομικός αντίκτυπος

Για την Ευρώπη των 15, τα προτεινόμενα μέτρα οδηγούν σε εξοικονόμηση πόρων που σύμφωνα με τις εκτιμήσεις ανέρχονται σε 337 εκατ. ευρώ για το οικονομικό έτος 2006 και θα είναι της τάξης των 186 εκατ. ευρώ από το 2010. Ο αντίκτυπος αυτός οφείλεται στο γεγονός ότι η εξοικονόμηση πόρων στο πλαίσιο των προτάσεων σχετικά με τα μέτρα ρύθμισης των αγορών υπεραντισταθμίζει τις επιπτώσεις των προτάσεων σχετικά με τις άμεσες ενισχύσεις που εκτιμούνται σε +729 εκατ. ευρώ το 2006 και της τάξης των +1 610 εκατ ευρώ ετησίως από το 2010.

Ωστόσο, για τις χώρες που ετοιμάζονται να προσχωρήσουν, ο δημοσιονομικός αντίκτυπος από το 2010 αποτελεί πρόσθετη δαπάνη της τάξης των 88 εκατ. ευρώ, η οποία αυξάνεται ετησίως για να φθάσει το 2013 στα 241 εκατ. ευρώ, λόγω του αυξανόμενου μεριδίου των άμεσων ενισχύσεων στο σύνολο των δαπανών τους.

Για να παραμείνουν οι δαπάνες κάτω του νέου ανώτατου ορίου που αποφασίστηκε στις Βρυξέλλες για τη χρηματοδότηση των μέτρων στήριξης των αγορών και των άμεσων ενισχύσεων στη διευρυμένη Ευρώπη των 25 κρατών μελών, προτείνεται μείωση των άμεσων ενισχύσεων για την Ευρώπη των 15 από το οικονομικό έτος 2007 και μετά. Τα στοιχεία αυτά συνοψίζονται στον ακόλουθο πίνακα:

ΕΕ-25: Προβλέψεις δαπανών για τη γραμμή 1α του προϋπολογισμού - Προτάσεις μεταρρύθμισης

>ΘΕΣΗ ΠIΝΑΚΑ>

3. ΕΝΔΙΑΜΕΣΗ ΕΠΑΝΕΞΕΤΑΣΗ ΚΑΙ ΝΕΕΣ ΥΠΟ ΕΝΤΑΞΗ ΧΩΡΕΣ

Σύμφωνα με τις εσωτερικές ρυθμίσεις για την υλοποίηση της διαδικασίας ενημέρωσης και διαβουλεύσεων για τη θέσπιση ορισμένων αποφάσεων και άλλων μέτρων που θα πρέπει να ληφθούν κατά τη διάρκεια της προενταξιακής περιόδου, η Επιτροπή θα διαβιβάσει τις επισυναπτόμενες προτάσεις για την ενδιάμεση επανεξέταση στις υπό ένταξη χώρες, αφού πρώτα τις διαβιβάσει στο Συμβούλιο. Κάθε μία από τις υπό ένταξη χώρες θα μπορεί να ζητήσει τη διεξαγωγή συζήτησης σχετικά με τις εν λόγω προτάσεις σύμφωνα με τους όρους των ανωτέρω ρυθμίσεων. [3]

[3] ΟΙ ΕΣΩΤΕΡΙΚΕΣ ΡΥΘΜΙΣΕΙΣ ΣΧΕΤΙΚΑ ΜΕ ΤΗΝ ΥΛΟΠΟΙΗΣΗ ΤΗΣ ΔΙΑΔΙΚΑΣΙΑΣ ΠΛΗΡΟΦΟΡΗΣΗΣ ΚΑΙ ΔΙΑΒΟΥΛΕΥΣΕΩΝ ΓΙΑ ΤΗ ΘΕΣΠΙΣΗ ΟΡΙΣΜΕΝΩΝ ΑΠΟΦΑΣΕΩΝ ΚΑΙ ΑΛΛΩΝ ΜΕΤΡΩΝ ΠΟΥ ΘΑ ΠΡΕΠΕΙ ΝΑ ΛΗΦΘΟΥΝ ΚΑΤΑ ΤΗ ΔΙΑΡΚΕΙΑ ΤΗΣ ΠΡΟΕΝΤΑΞΙΑΚΗΣ ΠΕΡΙΟΔΟΥ ΔΕΝ ΕΧΟΥΝ ΑΚΟΜΗ ΕΓΚΡΙΘΕΙ ΑΠΟ ΤΗΝ ΕΠΙΤΡΟΠΗ.

4. ΠΕΡΙΓΡΑΦΗ ΤΩΝ ΠΡΟΤΑΣΕΩΝ

4.1. Σταθεροποίηση των αγορών και βελτίωση των κοινών οργανώσεων αγορών

Τομέας των αροτραίων καλλιεργειών

Σιτηρά

Προτείνεται τελική μείωση 5 % (από το 20 % που είχε προταθεί στο Πρόγραμμα Δράσης 2000) προκειμένου να μειωθεί η τιμή παρέμβασης των σιτηρών σε 95,35 ευρώ/τόνο από το 2004/05, έτσι ώστε να διασφαλιστεί ότι η παρέμβαση λειτουργεί ως πραγματικό πλέγμα ασφαλείας. Η σίκαλη θα εξαιρεθεί του συστήματος παρέμβασης προκειμένου να μην επιδεινωθεί η κατάσταση των αποθεμάτων παρέμβασης.

Με τη μείωση του ρόλου της παρέμβασης, δεν θα δικαιολογείται πλέον η εποχιακή διόρθωση της τιμής παρέμβασης. Προτείνεται λοιπόν να καταργηθεί το σύστημα μηνιαίας αύξησης. Δεν θα χορηγούνται πλέον επιστροφές κατά την παραγωγή για τα άμυλα και ορισμένα παράγωγα προϊόντα.

Λόγω της μείωσης της τιμής παρέμβασης για τα σιτηρά, οι ενισχύσεις με βάση την έκταση για τα σιτηρά και άλλες ανάλογες αροτραίες καλλιέργειες θα αυξηθούν από 63 σε 66 ευρώ/τόνο και θα περιλαμβάνονται στην ενιαία ενίσχυση ανά γεωργική εκμετάλλευση.

Πρωτεϊνούχες καλλιέργειες

Η σημερινή συμπληρωματική ενίσχυση για τις πρωτεϊνούχες καλλιέργειες (9,5 ευρώ/τόνο) θα διατηρηθεί και θα μετατραπεί σε ενίσχυση με βάση την έκταση που θα συνδέεται με την καλλιέργεια, ύψους 55,57 ευρώ/εκτάριο. Η ενίσχυση αυτή θα καταβάλλεται εντός των ορίων μιας νέας Μέγιστης Εγγυημένης Έκτασης που καθορίζεται σε 1,4 εκατ. εκτάρια.

Σκληρός σίτος

Η συμπληρωματική ενίσχυση για το σκληρό σίτο στις παραδοσιακές ζώνες παραγωγής θα μειωθεί από 344,5 ευρώ/εκτάριο σε 250 ευρώ/εκτάριο και θα περιληφθεί στην ενιαία ενίσχυση ανά γεωργική εκμετάλλευση. Η ειδική ενίσχυση για άλλες περιοχές στις οποίες χορηγείται ενίσχυση για την παραγωγή σκληρού σίτου, η οποία έχει καθοριστεί σε 139,5 ευρώ/εκτάριο, θα καταργηθεί σταδιακά. Οι περικοπές αυτές θα γίνουν σε διάστημα τριών ετών από το 2004.

Μία νέα πριμοδότηση πρόκειται να εισαχθεί για τη βελτίωση της ποιότητας του σκληρού σίτου που προορίζεται για την παραγωγή σιμιγδαλιού και ζυμαρικών. Η πριμοδότηση θα καταβάλλεται στις παραδοσιακές ζώνες παραγωγής στους γεωργούς που χρησιμοποιούν ορισμένη ποσότητα πιστοποιημένων σπόρων προς σπορά επιλεγμένων ποικιλιών. Οι ποικιλίες θα επιλέγονται έτσι ώστε να ανταποκρίνονται στις ποιοτικές απαιτήσεις για την παραγωγή σιμιγδαλιού και ζυμαρικών. Η πριμοδότηση ανέρχεται σε 40 ευρώ/εκτάριο και καταβάλλεται εντός των ορίων της Μέγιστης Εγγυημένης Έκτασης που ισχύουν επί του παρόντος στις παραδοσιακές ζώνες παραγωγής.

Γεώμηλα αμυλοποιίας

Ο κανονισμός (EΟΚ) αριθ. 1766/1999 προβλέπει τη χορήγηση άμεσης ενίσχυσης στους παραγωγούς γεωμήλων αμυλοποιίας. Το ύψος της ενίσχυσης αυτής έχει καθοριστεί, στο πλαίσιο του Προγράμματος Δράσης 2000, σε 110,54 ευρώ ανά τόνο αμύλου. 50 % του ποσού αυτού θα περιληφθεί στο καθεστώς ενιαίας ενίσχυσης ανά γεωργική εκμετάλλευση, βάσει των ιστορικών στοιχείων για τις παραδόσεις στη βιομηχανία. Tο υπόλοιπο θα διατηρηθεί ως ειδική ενίσχυση για την καλλιέργεια γεωμήλων αμυλοποιίας. Η ελάχιστη τιμή καταργείται.

Αποξηραμένες χορτονομές

Η ενίσχυση που χορηγείται σήμερα για τις αποξηραμένες χορτονομές θα ανακατανεμηθεί μεταξύ των παραγωγών και της βιομηχανίας. Η άμεση στήριξη στους παραγωγούς θα ενσωματωθεί στην ενιαία ενίσχυση ανά γεωργική εκμετάλλευση βάσει των ιστορικών στοιχείων για τις παραδόσεις στη βιομηχανία. Εθνικά ανώτατα όρια πρόκειται να καθοριστούν προκειμένου να ληφθούν υπόψη οι ισχύουσες εθνικές εγγυημένες ποσότητες.

Στη διάρκεια μεταβατικής περιόδου 4 ετών, θα εφαρμοστεί ένα απλουστευμένο καθεστώς ενιαίας ενίσχυσης για τις αφυδατωμένες και αποξηραμένες στον ήλιο χορτονομές, στο πλαίσιο του οποίου η χορηγούμενη ενίσχυση μειώνεται σταδιακά, ξεκινώντας από 33 ευρώ/τόνο κατά το 2004/05. Οι αντίστοιχες εθνικές εγγυημένες ποσότητες θα συγχωνευθούν.

Σπόροι προς σπορά

Ο κανονισμός (EΚ) αριθ. 2358/71 προβλέπει την χορήγηση ενίσχυσης για την παραγωγή επιλεγμένων ποικιλιών σπόρων προς σπορά. Η ενίσχυση, η οποία μέχρι στιγμής καταβάλλεται ανά τόνο παραγόμενων σπόρων προς σπορά, θα ενσωματωθεί στην ενιαία ενίσχυση ανά γεωργική εκμετάλλευση που θα υπολογίζεται πολλαπλασιάζοντας τον αριθμό των επιδοτούμενων τόνων επί το ποσό που υπολογίζεται κατ´εφαρμογή του άρθρου 3 του προαναφερθέντος κανονισμού.

Ρύζι

Για να σταθεροποιηθούν οι αγορές ρυζιού ενόψει της εφαρμογής της πρωτοβουλίας "Οτιδήποτε εκτός από Όπλα", η Επιτροπή προτείνει εφάπαξ μείωση της τιμής παρέμβασης κατά 50 % στην τιμή των 150 ευρώ/τόνο σύμφωνα με τις τιμές στην παγκόσμια αγορά. Για να σταθεροποιηθούν τα εισοδήματα των παραγωγών, οι σημερινές άμεσες ενισχύσεις θα αυξηθούν από 52 ευρώ/τόνο σε 177 ευρώ/τόνο, ποσοστό ισοδύναμο με τη συνολική αντιστάθμιση για τα σιτηρά βάσει των μεταρρυθμίσεων του 1992 και του Προγράμματος Δράσης 2000. Εξ αυτών, 102 ευρώ/τόνο θα καταβάλλονται στο πλαίσιο της ενιαίας ενίσχυσης ανά εκμετάλλευση βάσει των ιστορικών δικαιωμάτων εντός των ορίων της τρέχουσας Μέγιστης Εγγυημένης Έκτασης (ΜΕΕ). Tα υπόλοιπα 75 ευρώ/τόνο, πολλαπλασιαζόμενα επί την απόδοση που προέβλεπε η μεταρρύθμιση του 1995, θα καταβάλλονται ως ειδική ενίσχυση για την καλλιέργεια. Οι ΜΕΕ θα μειωθούν στο μέσο όρο της περιόδου 1999-2001 ή στη σημερινή ΜΕΕ, αν είναι μικρότερη. Ένα καθεστώς ιδιωτικής αποθεματοποίησης πρόκειται να εισαχθεί, το οποίο θα ενεργοποιείται όταν η τιμή της αγοράς πέφτει κάτω από την πραγματική τιμή στήριξης. Επιπλέον, ειδικά μέτρα θα λαμβάνονται όταν οι τιμές της αγοράς πέφτουν κάτω από τα 120 ευρώ/τόνο.

Καρποί με κέλυφος

Tο υπάρχον σύστημα θα αντικατασταθεί από μία ετήσια κατ´αποκοπή ενίσχυση ύψους 100 ευρώ/εκτάριο, η οποία θα καταβάλλεται για μέγιστη εγγυημένη έκταση 800 000 εκταρίων που θα διαιρείται σε εθνικές εγγυημένες εκτάσεις. Η ενίσχυση αυτή μπορεί επίσης να συμπληρώνεται από ανώτατο ετήσιο ποσό 109 ευρώ ανά εκτάριο, το οποίο θα καταβάλλουν τα κράτη μέλη.

Γαλακτοκομικά προϊόντα

Με στόχο την εξασφάλιση μιας σταθερής προοπτικής για τους παραγωγούς γαλακτοκομικών προϊόντων, η Επιτροπή προτείνει την παράταση ενός αναμορφωμένου συστήματος γαλακτοκομικών ποσοστώσεων μέχρι την περίοδο εμπορίας 2014/15.

Τον Μάρτιο 1999, το Ευρωπαϊκό Συμβούλιο του Βερολίνου αποφάσισε να καθυστερήσει η έναρξη της ισχύος της μεταρρύθμισης του τομέα των γαλακτοκομικών προϊόντων λόγω δημοσιονομικών εκτιμήσεων. Μετά την απρόβλεπτη αποδέσμευση δημοσιονομικών πόρων στο πλαίσιο της τρέχουσας δημοσιονομικής προοπτικής, η Επιτροπή πιστεύει ακράδαντα ότι θα πρέπει να επισπευσθεί κατά ένα έτος η μεταρρύθμιση στον τομέα των γαλακτοκομικών προϊόντων, η οποία αποφασίστηκε στο Βερολίνο, προκειμένου να επιτευχθούν το συντομότερο δυνατόν οι στόχοι της μεταρρύθμισης και τα αναμενόμενα οφέλη. Επιπλέον, είναι απαραίτητο να μειωθεί περαιτέρω η τιμή στήριξης για το γάλα με αντίστοιχη αύξηση των ποσοστώσεων κατά 1 % ετησίως για το 2007 και το 2008, βάσει των συνολικών ποσοτήτων αναφοράς του 1999 μετά την πλήρη υλοποίηση του Προγράμματος Δράσης 2000.

Η προβλεπόμενη ομοιόμορφη μείωση κατά 5 % ετησίως θα αντικατασταθεί από ασύμμετρες περικοπές της τιμής παρέμβασης κατά 3,5 % ετησίως για το αποκορυφωμένο γάλα σε σκόνη και κατά 7 % ετησίως για το βούτυρο στη διάρκεια πενταετούς περιόδου. Συνολικά, η κατά 35 % μείωση των τιμών του βουτύρου και κατά 17,5 % μείωση των τιμών του αποκορυφωμένου γάλακτος σε σκόνη αντιστοιχούν σε συνολική μείωση 28 % για τις ενδεικτικές τιμές του γάλακτος στην ΕΕ στη διάρκεια πενταετούς περιόδου. Οι αγορές βουτύρου στην παρέμβαση θα ανασταλούν πέραν ενός ανώτατου ορίου 30 000 τόνων ετησίως. Πέραν του ορίου αυτού, προτείνεται να πραγματοποιούνται οι αγορές στο πλαίσιο διαδικασίας υποβολής προσφορών.

Μία πρόσθετη αντιστάθμιση προβλέπεται για το 2007 και το 2008, μέσω της χορήγησης άμεσων ενισχύσεων, χρησιμοποιώντας την ίδια μέθοδο υπολογισμού με αυτήν του Προγράμματος Δράσης 2000. Όλες οι γαλακτοκομικές ενισχύσεις θα ενσωματωθούν στην ενιαία ενίσχυση ανά εκμετάλλευση.

4.2. Αποσύνδεση των άμεσων ενισχύσεων - εισαγωγή ενιαίας ενίσχυσης ανά γεωργική εκμετάλλευση

Μία ενιαία ενίσχυση ανά γεωργική εκμετάλλευση θα αντικαταστήσει τις περισσότερες από τις πριμοδοτήσεις στο πλαίσιο διαφόρων κοινών οργανώσεων αγοράς. Οι γεωργοί θα λαμβάνουν ενιαία ενίσχυση ανά γεωργική εκμετάλλευση η οποία θα βασίζεται σε ένα ποσό αναφοράς το οποίο θα καλύπτει τις ενισχύσεις που έχουν χορηγηθεί στους τομείς των αροτραίων καλλιεργειών, του βοείου κρέατος (συμπεριλαμβανομένων των POSEI και των Νήσων του Αιγαίου Πελάγους), του γάλακτος και των γαλακτοκομικών προϊόντων, των αιγοπροβάτων, των γεωμήλων αμυλοποιίας, των οσπρίων, του ρυζιού, των σπόρων προς σπορά και των αποξηραμένων χορτονομών στη διάρκεια περιόδου αναφοράς από το 2000 έως το 2002.

Η ενιαία αυτή ενίσχυση θα χωρίζεται σε πολλά δικαιώματα ενίσχυσης, προκειμένου να διευκολυνθεί η μεταβίβασή τους. Κάθε δικαίωμα θα υπολογίζεται διατηρώντας το ποσό αναφοράς δια του αριθμού των εκταρίων βάσει των οποίων έχει καθοριστεί το ποσό αυτό (περιλαμβανομένης της κτηνοτροφικής έκτασης) κατά τα έτη αναφοράς.

Η αίτηση για την καταβολή της ενίσχυσης στο πλαίσιο του δικαιώματος θα πρέπει να αντιστοιχεί σε επιλέξιμη έκταση η οποία ορίζεται ως οποιαδήποτε γεωργική έκταση της εκμετάλλευσης εκτός από τις εκτάσεις με μόνιμες καλλιέργειες, τα δάση και τις εκτάσεις που χρησιμοποιούνται για μη γεωργικούς σκοπούς κατά την 31η Δεκεμβρίου 2002. Για την ζωική παραγωγή στην οποία δεν αντιστοιχεί ισοδύναμη έκταση, ή όταν το δικαίωμα υπερβαίνει το ποσό των 10 000 ευρώ, θα εφαρμόζεται ειδικό δικαίωμα ενίσχυσης με τις ανάλογες προϋποθέσεις. Για την ενιαία ενίσχυση ανά εκμετάλλευση και την ειδική ενίσχυση θα καθοριστούν εθνικά ανώτατα όρια. Από το ποσό αυτό, 1 % θα κρατείται για περιπτώσεις δυσχερειών.

Τα δικαιώματα μπορούν να μεταβιβάζονται, με ή χωρίς μεταβίβαση έκτασης, μεταξύ γεωργών του ιδίου κράτους μέλους. Το κράτος μέλος θα μπορεί να καθορίζει τις περιοχές στις οποίες περιορίζονται οι μεταβιβάσεις αυτές. Επιπλέον, τα κράτη μέλη θα έχουν το δικαίωμα να προσαρμόζουν τα δικαιώματα ανάλογα με το μέσο όρο των περιφερειών.

Οι γεωργοί θα μπορούν να χρησιμοποιούν την έκτασή τους για οποιαδήποτε γεωργική δραστηριότητα, με εξαίρεση τις μόνιμες καλλιέργειες. Κάθε δικαίωμα που δεν έχει χρησιμοποιηθεί στη διάρκεια περιόδου που δεν υπερβαίνει τα 5 έτη, εκτός από περίπτωση ανωτέρας βίας και άλλων εξαιρετικών περιστάσεων, θα μεταβιβάζεται σε ένα εθνικό απόθεμα.

Ενίσχυση των προτύπων στον τομέα του περιβάλλοντος, της ασφάλειας των τροφίμων, της υγείας και καλής διαβίωσης των ζώων και της ασφάλειας στο χώρο εργασίας

Η πολλαπλή συμμόρφωση θα εφαρμόζεται στα ευρωπαϊκά κανονιστικά πρότυπα στους τομείς του περιβάλλοντος, της ασφάλειας των τροφίμων, της υγείας και καλής διαβίωσης των ζώων καθώς και στις απαιτήσεις για την ασφάλεια στο χώρο εργασίας στο επίπεδο της εκμετάλλευσης. Ως απαραίτητο συμπλήρωμα της αποσύνδεσης των ενισχύσεων από την παραγωγή, προκειμένου να αποφευχθεί η εγκατάλειψη των γαιών και τα περιβαλλοντικά προβλήματα που αυτή συνεπάγεται, οι δικαιούχοι των άμεσων ενισχύσεων θα είναι επίσης υποχρεωμένοι να διατηρούν τις γεωργικές εκτάσεις σε καλή κατάσταση.

Το σύστημα αυτό θα αφορά την εκμετάλλευση στο σύνολό της και θα επιβάλλονται κυρώσεις σε κάθε περίπτωση μη συμμόρφωσης στο επίπεδο της εκμετάλλευσης του δικαιούχου. Αυτό θα ισχύει για όλους τους τομείς και τόσο για τις χρησιμοποιούμενες όσο και τις μη χρησιμοποιούμενες γεωργικές εκτάσεις.

Οι γεωργοί που λαμβάνουν την ενιαία ενίσχυση ανά εκμετάλλευση ή άλλες άμεσες ενισχύσεις στο πλαίσιο της ΚΓΠ και οι οποίοι δεν συμμορφώνονται με τα κανονιστικά πρότυπα θα υπόκεινται σ'ένα σύστημα κυρώσεων. Η ποινή θα λαμβάνει τη μορφή παρακράτησης ενός μέρους ή του συνόλου της ενίσχυσης (ανάλογα με τη σοβαρότητα της περίπτωσης).

Σύστημα παροχής συμβουλών στις γεωργικές εκμεταλλεύσεις

Το σύστημα παροχής συμβουλών στις γεωργικές εκμεταλλεύσεις θα έχει υποχρεωτικό χαρακτήρα στο πλαίσιο των απαιτήσεων πολλαπλής συμμόρφωσης. Η εισαγωγή του, αρχικά, θα περιορίζεται στους παραγωγούς που λαμβάνουν άμεσες ενισχύσεις οι οποίες υπερβαίνουν το ποσό των 15 000 ευρώ ετησίως ή ο κύκλος εργασιών των οποίων υπερβαίνει τα 100 000 ευρώ ετησίως. Οι υπόλοιποι γεωργοί θα μπορούν να συμμετέχουν στο σύστημα σε οικειοθελή βάση. Η υπηρεσία αυτή θα παρέχει συμβουλές στους γεωργούς, μέσω ανατροφοδότησης του συστήματος, όσον αφορά τον τρόπο εφαρμογής των προτύπων και των ορθών πρακτικών στη διαδικασία παραγωγής. Οι εσωτερικοί έλεγχοι στις γεωργικές εκμεταλλεύσεις θα πρέπει να περιλαμβάνουν τακτική απογραφή και λογιστική καταχώριση των ροών υλικών και των διαδικασιών στο επίπεδο της εκμετάλλευσης τα οποία σχετίζονται με έναν ορισμένο τομέα-στόχο (περιβάλλον, ασφάλεια τροφίμων και καλή διαβίωση των ζώων). Οι ενισχύσεις για τη διενέργεια εσωτερικού ελέγχου στις γεωργικές εκμεταλλεύσεις θα χορηγούνται στο πλαίσιο της αγροτικής ανάπτυξης.

Μακροπρόθεσμη παύση της καλλιέργειας γαιών για περιβαλλοντικούς λόγους

Για να είναι επιλέξιμοι για τη χορήγηση της ενιαίας ενίσχυσης ανά εκμετάλλευση, οι παραγωγοί που υπόκεινται επί του παρόντος στην υποχρεωτική παύση της καλλιέργειας θα είναι υποχρεωμένοι να συνεχίσουν την παύση της καλλιέργειας σε έκταση που ισοδυναμεί με το 10 % της έκτασης ΣΕΠ. Η βιολογική γεωργία δεν θα υπόκειται στην υποχρέωση αυτή για τη σχετική έκταση. Η παύση της καλλιέργειας δεν θα είναι εκ περιτροπής και δεν θα πρέπει να χρησιμοποιείται για γεωργικούς σκοπούς ούτε για καλλιέργειες με εμπορικό σκοπό. Ωστόσο, τα κράτη μέλη θα μπορούν να επιτρέπουν την εκ περιτροπής παύση της καλλιέργειας εφόσον επιβάλλεται από περιβαλλοντικούς λόγους. Σε περίπτωση μεταβίβασης, οι εκτάσεις θα παραμένουν υπό καθεστώς παύσης της καλλιέργειας.

Στήριξη στις ενεργειακές καλλιέργειες - πίστωση άνθρακα

Η Επιτροπή προτείνει ενίσχυση ύψους 45 ευρώ/εκτάριο για τις ενεργειακές καλλιέργειες, για μέγιστη εγγυημένη έκταση 1 500 000 εκταρίων. Η ενίσχυση θα χορηγείται μόνο για εκτάσεις στις οποίες η παραγωγή καλύπτεται από σύμβαση μεταξύ του παραγωγού και της μεταποιητικής βιομηχανίας εκτός από την περίπτωση στην οποία η μεταποίηση πραγματοποιείται από τον γεωργό στο επίπεδο της εκμετάλλευσης. Εντός πέντε ετών από την έναρξη της εφαρμογής του καθεστώτος για τις ενεργειακές καλλιέργειες, η Επιτροπή θα υποβάλει έκθεση στο Συμβούλιο σχετικά με την εφαρμογή του και, εφόσον χρειαστεί, προτάσεις.

Ολοκληρωμένο σύστημα διαχείρισης και ελέγχου (Ο.Σ.Δ.Ε.)

Το ολοκληρωμένο σύστημα διαχείρισης και ελέγχου θα πρέπει να προσαρμοστεί, βάσει των νέων διατάξεων για τις άμεσες ενισχύσεις. Πιο συγκεκριμένα, η εισαγωγή της ενιαίας ενίσχυσης ανά εκμετάλλευση θα οδηγήσει σε απλούστευση μιας από τις κυριότερες συνιστώσες του σημερινού Ο.Σ.Δ.Ε, εφόσον το σύστημα ταυτοποίησης και καταχώρισης της παραγωγής ΣΕΠ και της ζωικής παραγωγής δεν θα αποτελεί πλέον βασικό στοιχείο της νέας ενιαίας ενίσχυσης ανά εκμετάλλευση, με εξαίρεση τα προϊόντα για τα οποία εξακολουθεί να χορηγείται ειδική ενίσχυση στην παραγωγή, όπως το ρύζι ή ο σκληρός σίτος. Το σημερινό σύστημα διαχείρισης και ελέγχου των ενισχύσεων θα χρησιμοποιείται για τη διευκόλυνση των διασταυρωτικών ελέγχων μεταξύ των δικαιωμάτων ενίσχυσης και των εκτάσεων που απαιτούνται για την ενεργοποίησή τους. Το σύστημα αναγνώρισης αγροτεμαχίων παραμένει σημαντικό στοιχείο του νέου Ο.Σ.Δ.Ε.

Οι αιτήσεις για τη χορήγηση ενίσχυσης θα πρέπει να αποτελούν το αντικείμενο διοικητικών ελέγχων όσον αφορά την επιλεξιμότητα των εκτάσεων και την ύπαρξη των αντίστοιχων δικαιωμάτων ενίσχυσης. Οι διοικητικοί αυτοί έλεγχοι θα πρέπει να συμπληρώνονται από επιτόπιους ελέγχους, με δειγματοληψία, ενώ η τηλεανίχνευση θα μπορεί να χρησιμοποιείται για τον έλεγχο των εκτάσεων. Το σύνολο των ελέγχων αυτών, που θα πρέπει να συντονίζονται από μία αρμόδια αρχή που θα οριστεί για τον σκοπό αυτό θα οδηγούν σε μείωση ή εξαίρεση της ενίσχυσης στις περιπτώσεις που διαπιστώνεται ότι δεν πληρούνται οι προϋποθέσεις επιλεξιμότητας.

Θα πρέπει να σημειωθεί ότι οι έλεγχοι που αφορούν την πολλαπλή συμμόρφωση θα καλύπτονται από το νέο Ο.Σ.Δ.Ε., το οποίο δεν θα περιορίζεται επομένως στον έλεγχο των προϋποθέσεων επιλεξιμότητας. Με τον τρόπο αυτό, προτείνεται ένα πλήρως ολοκληρωμένο σύστημα διαχείρισης και ελέγχου. Για το σκοπό αυτό προβλέπεται ότι τα συστήματα ελέγχου που είναι δυνατόν να υφίστανται επί του παρόντος στα κράτη μέλη για την εξακρίβωση της τήρησης των κανονιστικών απαιτήσεων διαχείρισης και της διατήρησης των γεωργικών εκτάσεων σε καλή κατάσταση μπορούν να χρησιμοποιηθούν στο πλαίσιο του Ο.Σ.Δ.Ε. και συνεπώς θα πρέπει να είναι συμβατά με αυτό. Αυτό αφορά κυρίως το σύστημα αναγνώρισης και καταγραφής των ζώων που έχει θεσπιστεί κατ´εφαρμογή της οδηγίας αριθ. 92/102/ΕΟΚ και του κανονισμού (ΕΚ) αριθ. 1760/2000. Θα πρέπει επίσης να είναι συμβατά με το Ο.Σ.Δ.Ε. τα συστήματα διαχείρισης και ελέγχου που εφαρμόζονται στα καθεστώτα ενισχύσεων τα οποία περιλαμβάνονται στο παράρτημα IV της πρότασης οριζόντιου κανονισμού.

4.3. Προοδευτική μείωση

Για την επίτευξη μεγαλύτερης ισορροπίας όσον αφορά την παρεχόμενη στήριξη και τη δημιουργία ενός προβλέψιμου και διαφανούς πλαισίου για την κάλυψη των μελλοντικών αναγκών χρηματοδότησης, προτείνεται ένα σύστημα προοδευτικής μείωσης για την περίοδο 2006-2012.

Οι ενισχύσεις που χορηγούνται σε ένα γεωργό στη διάρκεια ενός δεδομένου έτους θα μειώνονται προοδευτικά με τον ακόλουθο τρόπο :

>ΘΕΣΗ ΠIΝΑΚΑ>

Στο πλαίσιο του προαναφερθέντος συστήματος, το μερίδιο της διαφοροποίησης που θα προκύπτει από την προοδευτική μείωση, η οποία θα ξεκινήσει από 1 % το 2006 για να ανέλθει σε 6 % το 2011, θα διατίθενται στα κράτη μέλη ως συμπληρωματική κοινοτική ενίσχυση για τα μέτρα που θα πρέπει να συμπεριλάβουν στον προγραμματισμό αγροτικής ανάπτυξης. Τα ποσά αυτά θα κατανέμονται στα κράτη μέλη βάσει κριτηρίων γεωργικής έκτασης, γεωργικής απασχόλησης και κατά κεφαλή ΑΕΠ σε αγοραστική δύναμη. Τα εναπομένοντα ποσά θα διατίθενται για πρόσθετες ανάγκες χρηματοδότησης που θα συνδέονται με νέα μέτρα μεταρρύθμισης των αγορών. Η προοδευτική μείωση και η διαφοροποίηση δεν θα εφαρμοστούν στα νέα κράτη μέλη μέχρις ότου η σταδιακή εισαγωγή των άμεσων ενισχύσεων φθάσει στο κανονικό επίπεδο της ΕΕ.

4.4. Εδραίωση και ενίσχυση της αγροτικής ανάπτυξης

Η Επιτροπή προτείνει τη διεύρυνση του πεδίου εφαρμογής της κοινοτικής ενίσχυσης για την αγροτική ανάπτυξη με τη λήψη νέων μέτρων, με την επιφύλαξη των επικείμενων συζητήσεων για την αναμόρφωση της πολιτικής στον τομέα της αγροτικής ανάπτυξης. Tα μέτρα αυτά θα συμπληρώσουν τον κατάλογο των διαθέσιμων μέτρων στο πλαίσιο του δεύτερου πυλώνα χωρίς να τροποποιηθεί το βασικό πλαίσιο υλοποίησης της στήριξης της αγροτικής ανάπτυξης, πράγμα που η Επιτροπή κρίνει ότι θα ήταν αντιπαραγωγικό κατά το ενδιάμεσο αυτό στάδιο της τρέχουσας περιόδου προγραμματισμού 2000-2006.

Tα νέα προτεινόμενα μέτρα είναι στο σύνολό τους συνοδευτικά μέτρα που θα χρηματοδοτούνται από το ΕΓΤΠΕ-τμήμα Εγγυήσεων για το σύνολο της ΕΕ. Τα μέτρα αυτά αφορούν κατά κύριο λόγο τους δικαιούχους γεωργούς. Τα κράτη μέλη και οι περιφέρειες θα πρέπει να αποφασίσουν κατά πόσον επιθυμούν να συμπεριλάβουν τα μέτρα αυτά στα προγράμματά τους για την αγροτική ανάπτυξη. Τα νέα μέτρα θα περιλαμβάνουν :

Πρώτον, την εισαγωγή ενός νέου κεφαλαίου στον κανονισμό (ΕΚ) αριθ. 1257/1999 με τίτλο 'Ποιότητα των τροφίμων' το οποίο θα περιλαμβάνει δύο μέτρα :

- την παροχή οικονομικών κινήτρων στους γεωργούς οι οποίοι συμμετέχουν οικειοθελώς σε κοινοτικά ή αναγνωρισμένα εθνικά προγράμματα που αποβλέπουν στη βελτίωση της ποιότητας των γεωργικών προϊόντων και των παραγωγικών διαδικασιών και παρέχουν εγγυήσεις στους καταναλωτές στους εν λόγω τομείς. Οι ενισχύσεις θα καταβάλλονται ετησίως για ανώτατη περίοδο 5 ετών και εντός ανώτατου ορίου 1 500 ευρώ ανά εκμετάλλευση για ένα δεδομένο έτος.

- στήριξη των ομάδων παραγωγών για δραστηριότητες που αποβλέπουν στην ενημέρωση των καταναλωτών και στην προώθηση των προϊόντων που παράγονται στο πλαίσιο καθεστώτων ποιότητας για τα οποία παρέχεται στήριξη στο πλαίσιο του προαναφερθέντος μέτρου. Οι κρατικές ενισχύσεις θα μπορούν να αντιπροσωπεύουν έως και 70 % του κόστους των επιλέξιμων σχεδίων.

Δεύτερον, την εισαγωγή ενός νέου κεφαλαίου με τίτλο 'Τήρηση των προτύπων', το οποίο θα περιλαμβάνει δύο μέτρα :

- τη δυνατότητα καταβολής από τα κράτη μέλη έκτακτων ενισχύσεων στους γεωργούς, οι οποίες θα μειώνονται προοδευτικά, προκειμένου να τους βοηθήσουν να προσαρμοστούν στα νέα αυστηρά πρότυπα που βασίζονται στην κοινοτική νομοθεσία στους τομείς του περιβάλλοντος, της δημόσιας υγείας καθώς και της υγείας των ζώων και των φυτών, της καλής διαβίωσης των ζώων και της ασφάλειας στην εργασία. Τα επίπεδα της ενίσχυσης θα πρέπει να διαφοροποιούνται προκειμένου να λαμβάνεται υπόψη η σημασία των πρόσθετων υποχρεώσεων και λειτουργικών δαπανών που συνεπάγεται για τους γεωργούς η εισαγωγή ενός συγκεκριμένου προτύπου. Η ενίσχυση θα χορηγείται κατ'αποκοπή και θα μειώνεται προοδευτικά, για χρονική περίοδο 5 ετών κατ´ανώτατο όριο. Η ενίσχυση θα υπόκειται σε ανώτατο όριο 10 000 ευρώ ανά εκμετάλλευση για ένα δεδομένο έτος. Σε καμία περίπτωση δεν θα καταβάλλεται ενίσχυση αν η μη εφαρμογή των προτύπων οφείλεται στην μη τήρηση από έναν μεμονωμένο γεωργό των προτύπων που έχουν ήδη ενσωματωθεί στην εθνική νομοθεσία.

- παροχή στήριξης στους γεωργούς για την κάλυψη των δαπανών που συνεπάγεται η χρήση υπηρεσιών παροχής γεωργικών συμβουλών. Οι γεωργοί μπορούν να λάβουν κρατικές ενισχύσεις για ποσοστό έως και 80 % του κόστους των εν λόγω υπηρεσιών κατά το πρώτο διάστημα χρησιμοποίησής τους, με ανώτατο όριο 1 500 ευρώ.

Τρίτον, εισαγωγή στο κεφάλαιο για τα γεωργοπεριβαλλοντικά μέτρα του κανονισμού (ΕΚ) αριθ. 1257/1999 της δυνατότητας χορήγησης ενισχύσεων για τους γεωργούς που αναλαμβάνουν ορισμένες υποχρεώσεις, για περίοδο τουλάχιστον 5 ετών, οι οποίες αποβλέπουν στη βελτίωση της καλής διαβίωσης των ζώων τους και οι οποίες υπερβαίνουν τις συνήθεις ορθές πρακτικές στον τομέα της ζωοτεχνίας. Οι ενισχύσεις θα καταβάλλονται ετησίως βάσει των πρόσθετων δαπανών και της απώλειας εισοδήματος που απορρέει από την ανάληψη των εν λόγω υποχρεώσεων, με ανώτατο ετήσιο όριο 500 ευρώ ανά μονάδα ζωικού κεφαλαίου.

Πέρα από μία σειρά τεχνικών τροποποιήσεων που συνδέονται με την εισαγωγή των νέων μέτρων, η Επιτροπή προτείνει να αξιοποιηθεί η ευκαιρία που παρέχει η τροποποίηση του κανονισμού (ΕΚ) αριθ. 1257/1999 στο πλαίσιο των σημερινών προτάσεων προκειμένου να απλουστευθούν και αποσαφηνιστούν επίσης ορισμένες διατάξεις στο επίπεδο του κανονισμού του Συμβουλίου. Πρόκειται για μία αποσαφήνιση του πεδίου εφαρμογής των κεφαλαίων σχετικά με τη δασοκομία και την παροχή κατάρτισης και την προσθήκη στο κεφάλαιο για την προσαρμογή και την ανάπτυξη των αγροτικών περιοχών (τα λεγόμενα μέτρα του άρθρου 33) ενός νέου εδαφίου που θα καλύπτει τις δαπάνες διαχείρισης που συνδέονται με τις ομάδες τοπικών εταιρικών σχέσεων.

Το 2004, η Επιτροπή θα επανεξετάσει το βαθμό στον οποίο η αγροτική ανάπτυξη συμβάλλει στην επίτευξη των στόχων της αειφόρου ανάπτυξης, ιδίως όσον αφορά τη βιοποικιλότητα και την εφαρμογή της οδηγίας 92/43/ΕΚ (οδηγία για τους «οικοτόπους»). Επιπλέον, στο ίδιο πλαίσιο θα εξεταστεί η δυνατότητα επέκτασης στους μικρούς παραγωγούς παραδοσιακών ειδών διατροφής η στήριξη που παρέχεται στους γεωργούς προκειμένου να ανταποκριθούν στα προσφάτως εισαχθέντα κοινοτικά πρότυπα για την ποιότητα των τροφίμων. Εφόσον χρειαστεί, η Επιτροπή θα υποβάλει προτάσεις που θα αποβλέπουν στην ενίσχυση της συνδρομής της Κοινής Γεωργικής Πολιτικής στην επίτευξη των στόχων αυτών.

2003/0010 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κοινή οργάνωση αγοράς στον τομέα των αποξηραμένων χορτονομών για τις περιόδους εμπορίας 2004/05 έως 2007/08

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 36 και το άρθρο 37 παράγραφος 2 τρίτο εδάφιο,

την πρόταση της Επιτροπής [4],

[4] ΕΕ C ..., της..., σ. ...

τη γνώμη του Ευρωπαϊκού Κοινοβουλίου [5],

[5] ΕΕ C ..., της..., σ. ...

τη γνώμη της Ευρωπαϊκής Οικονομικής και Κοινωνικής Επιτροπής [6],

[6] ΕΕ C ..., της..., σ. ...

τη γνώμη της Επιτροπής των Περιφερειών [7],

[7] ΕΕ C ..., της..., σ. ...

Εκτιμώντας τα εξής :

(1) Ο κανονισμός (ΕΚ) αριθ. 603/95 του Συμβουλίου της 21ης Φεβρουαρίου 1995 σχετικά με την κοινή οργάνωση της αγοράς στον τομέα των αποξηραμένων ζωοτροφών [8], θεσπίζει κοινή οργάνωση αγοράς στον εν λόγω τομέα, η οποία προβλέπει την χορήγηση δύο κατ´αποκοπήν ενισχύσεων, μία για τις αφυδατωμένες χορτονομές και μία για τις αποξηραμένες στον ήλιο χορτονομές.

[8] ΕΕ L 63 της 21.3.1995, σ. 1. Κανονισμός όπως τροποποιήθηκε τελευταία από τον κανονισμό (EΚ) αριθ. 1347/95 (ΕΕ L 131, 15.6.1995, σ. 1).

(2) Το μεγαλύτερο μέρος της παραγωγής χορτονομών στο πλαίσιο του καθεστώτος που θεσπίστηκε με τον κανονισμό (ΕΚ) αριθ. 603/95 στηρίζεται στη χρήση ορυκτών καυσίμων για την αφυδάτωση και, σε ορισμένα κράτη μέλη, στη χρήση της άρδευσης. Λόγω ανησυχιών που συνδέονται με τις επιπτώσεις στο περιβάλλον, θα πρέπει να τεθεί τέρμα στο καθεστώς αυτό. Για να εξασφαλιστεί μια μεταβατική περίοδος για τη βιομηχανία, το καθεστώς αυτό πρέπει να διατηρηθεί μέχρι την περίοδο εμπορίας 2007/08.

(3) Ο κανονισμός (ΕΚ) αριθ. 603/95 έχει υποστεί επανειλημμένα ουσιαστικές τροποποιήσεις. Εφόσον θα πρέπει να γίνουν νέες τροποποιήσεις, είναι προτιμότερο, για λόγους σαφήνειας, να αντικατασταθεί ο εν λόγω κανονισμός. Θα πρέπει συνεπώς να καταργηθεί ο κανονισμός (ΕΚ) αριθ. 603/95.

(4) Ο κανονισμός (ΕΚ) αριθ. .../2003 του Συμβουλίου της ... για ... [9] θεσπίζει το καθεστώς ενιαίας ενίσχυσης. Ως εκ τούτου, τα δύο ποσοστά ενίσχυσης που προβλέπονται στον κανονισμό (ΕΚ) αριθ. 603/95 πρέπει να συγχωνευθούν σε ένα ενιαίο συντελεστή που θα εφαρμόζεται τόσο στις αφυδατωμένες όσο και στις αποξηραμένες στον ήλιο χορτονομές και ο οποίος θα μειώνεται σταδιακά για τις 3 τελευταίες περιόδους εμπορίας.

[9] Βλ. σ. ... της Επίσημης Εφημερίδας.

(5) Δεδομένου ότι στις χώρες του νότου η παραγωγή αρχίζει τον Απρίλιο, η περίοδος εμπορίας των αποξηραμένων χορτονομών για τις οποίες χορηγείται ενίσχυση θα πρέπει να διαρκεί από την 1η Απριλίου έως τις 31 Μαρτίου.

(6) Για να διασφαλιστεί η δημοσιονομική ουδετερότητα για τις αποξηραμένες χορτονομές, θα πρέπει να καθοριστεί ένα ανώτατο όριο για την κοινοτική παραγωγή. Για το σκοπό αυτό, θα πρέπει να καθοριστεί μία μέγιστη εγγυημένη ποσότητα η οποία θα καλύπτει τόσο τις αφυδατωμένες όσο και τις αποξηραμένες στον ήλιο χορτονομές.

(7) Η ποσότητα αυτή θα πρέπει να κατανεμηθεί στα κράτη μέλη βάσει των ιστορικών ποσοτήτων που έχουν αναγνωριστεί για τους σκοπούς του κανονισμού (ΕΚ) αριθ. 603/95.

(8) Για να εξασφαλιστεί η τήρηση της μέγιστης εγγυημένης ποσότητας και να αποθαρρυνθεί η πλεονασματική παραγωγή σε ολόκληρη την Κοινότητα, η ενίσχυση θα πρέπει να μειώνεται σε περίπτωση υπέρβασης της ποσότητας αυτής. Η μείωση αυτή θα πρέπει να εφαρμόζεται σε κάθε κράτος μέλος που υπερβαίνει την εθνική εγγυημένη ποσότητα, ανάλογα με τη διαπιστωθείσα υπέρβαση.

(9) Το τελικό ποσό της ενίσχυσης δεν μπορεί να καταβληθεί ενόσω δεν έχει καθοριστεί αν σημειώθηκε υπέρβαση της μέγιστης εγγυημένης ποσότητας. Κατά συνέπεια οι προκαταβολές της ενίσχυσης θα πρέπει να χορηγούνται αφού πρώτα οι αποξηραμένες χορτονομές έχουν εγκαταλείψει την επιχείρηση μεταποίησης.

(10) Θα πρέπει να καθοριστούν ελάχιστες απαιτήσεις ποιότητας τις οποίες θα πρέπει να πληρούν οι αποξηραμένες χορτονομές για να είναι επιλέξιμες για την χορήγηση ενίσχυσης.

(11) Για να προωθηθεί ο τακτικός εφοδιασμός των επιχειρήσεων μεταποίησης με νωπές χορτονομές, η επιλεξιμότητα για την χορήγηση ενίσχυσης θα πρέπει να εξαρτάται σε ορισμένες περιπτώσεις από τη σύναψη σύμβασης μεταξύ των παραγωγών και των επιχειρήσεων μεταποίησης.

(12) Για την προώθηση της διαφάνειας της αλυσίδας παραγωγής και τη διευκόλυνση των απαιτούμενων ελέγχων, οι συμβάσεις θα πρέπει να περιλαμβάνουν υποχρεωτικά ορισμένα στοιχεία.

(13) Θα πρέπει συνεπώς, οι επιχειρήσεις μεταποίησης να τηρούν λογιστικά βιβλία αποθήκης τα οποία θα περιλαμβάνουν τα απαραίτητα στοιχεία για τον έλεγχο του δικαιώματος ενίσχυσης και να προσκομίζουν κάθε άλλο αναγκαίο αποδεικτικό στοιχείο.

(14) Όταν δεν υπάρχει σύμβαση μεταξύ των παραγωγών και των επιχειρήσεων μεταποίησης, οι εν λόγω επιχειρήσεις θα πρέπει να παρέχουν άλλα στοιχεία που να επιτρέπουν τον έλεγχο του δικαιώματος ενίσχυσης.

(15) Πρέπει να διασφαλιστεί, στην περίπτωση συμβάσεων εργασίας "φασόν" για τη μεταποίηση των χορτονομών που παραδίδονται από τον παραγωγό, ότι η ενίσχυση φθάνει στον παραγωγό.

(16) Η εύρυθμη λειτουργία μιας ενιαίας αγοράς στον τομέα των αποξηραμένων χορτονομών είναι δυνατόν να υπονομευθεί από την χορήγηση κρατικών ενισχύσεων. Για το λόγο αυτό θα πρέπει να εφαρμόζονται στους παραγωγούς που καλύπτονται από την εν λόγω κοινή οργάνωση αγοράς οι διατάξεις της Συνθήκης που διέπουν τις κρατικές ενισχύσεις.

(17) Θα πρέπει να θεσπιστούν τα απαραίτητα μέτρα για την εφαρμογή του παρόντος κανονισμού σύμφωνα με την απόφαση αριθ. 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [10].

[10] ΕΕ L 184 της 17.7.1999, σ. 23.

(18) Η εσωτερική αγορά και οι δασμοί ενδέχεται, σε εξαιρετικές περιπτώσεις, να αποδειχθούν ακατάλληλοι. Για να μην αφεθεί, σε περιπτώσεις του είδους αυτού, η κοινοτική αγορά ανυπεράσπιστη στις διαταραχές που ενδέχεται να προκύψουν, θα πρέπει να είναι η Κοινότητα σε θέση να λάβει χωρίς καθυστέρηση όλα τα απαιτούμενα μέτρα. Το σύνολο των μέτρων αυτών θα πρέπει να είναι σύμφωνο με τις διεθνείς υποχρεώσεις της Κοινότητας.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Κεφάλαιο I Εισαγωγικές διατάξεις

Άρθρο 1

Η κοινή οργάνωση αγοράς στον τομέα των αποξηραμένων χορτονομών θεσπίζεται για τις περιόδους εμπορίας 2004/05 έως 2007/08 και καλύπτει τα ακόλουθα προϊόντα :

Κωδικός ΣΟ // Περιγραφή

α) ex 1214 10 00 // - Αλεύρια και σβώλοι μηδικής αποξηραμένης τεχνητά με θερμότητα

// - Αλεύρια και σβώλοι μηδικής αποξηραμένης με άλλο τρόποι και αλεσμένης

ex 1214 90 91 και ex 1214 90 99 // - Μηδική, κτηνοτροφικά λάχανα, τριφύλλια, χορτονομές λούπινου, βίκου και παρόμοια κτηνοτροφικά προϊόντα, αποξηραμένα τεχνητά με θερμότητα, εκτός από τα ξηρά χόρτα και τα κτηνοτροφικά λάχανα καθώς και προϊόντα που περιέχουν ξηρά χόρτα

// - Μηδική, κτηνοτροφικά λάχανα, τριφύλλια, χορτονομές λούπινου, βίκου, αγριοτριφύλλια, λάφυρος ο κονδυλόριζος και τριγωνίσκος, αποξηραμένα και αλεσμένα με άλλους τρόπους

β) ex 2309 90 98 // - Συμπυκνώματα πρωτεϊνών παραγόμενα με βάση το χυμό μηδικής και χόρτου

// - Αφυδατωμένα προϊόντα που λαμβάνονται αποκλειστικά από στερεά κατάλοιπα και χυμό που προκύπτει από το παρασκεύασμα των συμπυκνωμάτων που αναφέρονται στην πρώτη περίπτωση

Άρθρο 2

Η περίοδος εμπορίας για τα προϊόντα που αναφέρονται στο άρθρο 1 αρχίζει την 1η Απριλίου κάθε έτους και λήγει στις 31 Μαρτίου του επόμενου έτους.

Άρθρο 3

Ο παρών κανονισμός εφαρμόζεται με την επιφύλαξη των μέτρων που προβλέπονται στον κανονισμό (ΕΚ) αριθ. .../2003 του Συμβουλίου της ... 2003 σχετικά με τη θέσπιση κοινών κανόνων για τα καθεστώτα άμεσης στήριξης στο πλαίσιο της κοινής γεωργικής πολιτικής και με τη θέσπιση καθεστώτων στήριξης για τους παραγωγούς ορισμένων καλλιεργειών (οριζόντιος κανονισμός).

Κεφάλαιο II Ενισχύσεις

Άρθρο 4

1. Χορηγείται ενίσχυση για τα προϊόντα που απαριθμούνται στο άρθρο 1.

2. Με την επιφύλαξη του άρθρου 5, η ενίσχυση καθορίζεται σε :

α) 33 ευρώ ανά τόνο για την περίοδο εμπορίας 2004/05,

β) 24,75 ευρώ ανά τόνο για την περίοδο εμπορίας 2005/06,

γ) 16,50 ευρώ ανά τόνο για την περίοδο εμπορίας 2006/07,

δ) 8,25 ευρώ ανά τόνο για την περίοδο εμπορίας 2007/08.

Άρθρο 5

1. Καθορίζεται, για κάθε περίοδο εμπορίας, μία μέγιστη εγγυημένη ποσότητα (ΜΕΠ) που ανέρχεται σε 4.855.900 τόνους αφυδατωμένων ή/και αποξηραμένων στον ήλιο χορτονομών για την οποία μπορεί να χορηγηθεί η ενίσχυση που αναφέρεται στο άρθρο 4 παράγραφος 2.

2. Η μέγιστη εγγυημένη ποσότητα που αναφέρεται στην παράγραφο 1 κατανέμεται μεταξύ των κρατών μελών ως εξής :

Εγγυημένη εθνική ποσότητα (σε τόνους)

ΟΕΒΛ // 8 000

Δανία // 334 000

Γερμανία // 421 000

Ελλάδα // 37 500

Ισπανία // 1 325 000

Γαλλία // 1 605 000

Ιρλανδία // 5 000

Ιταλία // 685 000

Κάτω Χώρες // 285 000

Αυστρία // 4 400

Πορτογαλία // 30 000

Φινλανδία // 3 000

Σουηδία // 11 000

Ηνωμένο Βασίλειο // 102 000

Άρθρο 6

Εάν, κατά τη διάρκεια περιόδου εμπορίας, η ποσότητα αποξηραμένων χορτονομών για την οποία ζητείται ενίσχυση δυνάμει του άρθρου 4 παράγραφος 2 υπερβαίνει τη μέγιστη εγγυημένη ποσότητα που αναφέρεται στο άρθρο 5 παράγραφος 1, η ενίσχυση που πρέπει να καταβληθεί κατά την εν λόγω περίοδο εμπορίας μειώνεται σε κάθε κράτος μέλος στο οποίο η παραγωγή υπερβαίνει τη μέγιστη εγγυημένη ποσότητα κατά ποσοστό ανάλογο της υπέρβασης.

Η μείωση που πρέπει να εφαρμοστεί καθορίζεται, σύμφωνα με τη διαδικασία που προβλέπεται στο άρθρο 18 παράγραφος 2, σε επίπεδο που να διασφαλίζει ότι οι δαπάνες του προϋπολογισμού, εκφρασμένες σε ευρώ, δεν υπερβαίνουν το ποσό που θα αντιπροσώπευαν αν δεν είχε σημειωθεί υπέρβαση της μέγιστης εγγυημένης ποσότητας.

Άρθρο 7

1. Οι επιχειρήσεις μεταποίησης οι οποίες ζητούν ενίσχυση δυνάμει του παρόντος κανονισμού, δικαιούνται προκαταβολής, η οποία υπολογίζεται ως εξής :

α) για την περίοδο εμπορίας 2004/05 : 19,80 ευρώ ανά τόνο, ή 26,40 ευρώ ανά τόνο αν οι επιχειρήσεις έχουν καταθέσει εγγύηση 6,60 ευρώ ανά τόνο.

β) για την περίοδο εμπορίας 2005/06 : 14,85 ευρώ ανά τόνο, ή 19,80 ευρώ ανά τόνο αν έχουν καταθέσει εγγύηση 4,95 ευρώ ανά τόνο.

γ) για την περίοδο εμπορίας 2006/07 : 9,90 ευρώ ανά τόνο, ή 13,20 ευρώ ανά τόνο αν έχουν καταθέσει εγγύηση 3,30 ευρώ ανά τόνο.

δ) για την περίοδο εμπορίας 2007/08 : 4,95 ευρώ ανά τόνο, ή 6,60 ευρώ ανά τόνο αν έχουν καταθέσει εγγύηση 1,65 ευρώ ανά τόνο.

Τα κράτη μέλη διενεργούν τους απαραίτητους ελέγχους προκειμένου να επαληθεύσουν το δικαίωμα είσπραξης προκαταβολής. Εφόσον διαπιστωθεί η ύπαρξη του δικαιώματος, χορηγείται η προκαταβολή.

Ωστόσο, η προκαταβολή μπορεί να χορηγηθεί πριν από τη διαπίστωση του δικαιώματος αν καταβληθεί από τη επιχείρηση μεταποίησης εγγύηση ίση προς το ποσό της προκαταβολής, προσαυξημένο κατά 10 %. Η εγγύηση αυτή αποτελεί επίσης εγγύηση για τους σκοπούς του πρώτου εδαφίου. Η εγγύηση αυτή μειώνεται στο επίπεδο της εγγύησης που προβλέπεται στο πρώτο εδάφιο αμέσως μετά τη διαπίστωση του δικαιώματος προς ενίσχυση και αποδεσμεύεται πλήρως με την καταβολή του υπολοίπου της ενίσχυσης.

2. Για να χορηγηθεί η προκαταβολή, οι αποξηραμένες χορτονομές πρέπει να έχουν εγκαταλείψει την επιχείρηση μεταποίησης.

3. Στις περιπτώσεις που έχει χορηγηθεί προκαταβολή, το υπόλοιπο που ισοδυναμεί με τη διαφορά μεταξύ του ποσού της προκαταβολής και του συνολικού ποσού της ενίσχυσης που οφείλεται στην επιχείρηση μεταποίησης καταβάλλεται, με την επιφύλαξη της εφαρμογής των διατάξεων του άρθρου 6.

4. Στις περιπτώσεις στις οποίες η προκαταβολή υπερβαίνει το συνολικό ποσό το οποίο δικαιούται η επιχείρηση μεταποίησης μετά την εφαρμογή του άρθρου 6, η επιχείρηση μεταποίησης επιστρέφει το αχρεωστήτως καταβληθέν ποσό στην αρμόδια αρχή του κράτους μέλους κατόπιν αιτήματος.

Άρθρο 8

Τα κράτη μέλη κοινοποιούν στην Επιτροπή, το αργότερο μέχρι τις 31 Μαΐου κάθε έτους, τις ποσότητες αποξηραμένων χορτονομών που ήταν επιλέξιμες για την χορήγηση ενίσχυσης, κατ´εφαρμογή του άρθρου 4 παράγραφος 2, κατά την προηγούμενη περίοδο εμπορίας.

Άρθρο 9

Η ενίσχυση που αναφέρεται στο άρθρο 4 παράγραφος 2 καταβάλλεται κατόπιν αιτήσεως του ενδιαφερόμενου μέρους, για τις αποξηραμένες χορτονομές που έχουν εγκαταλείψει την επιχείρηση μεταποίησης και οι οποίες πληρούν τις ακόλουθες προϋποθέσεις :

α) η μέγιστη περιεκτικότητα υγρασίας πρέπει να κυμαίνεται μεταξύ 11 % και 14 % και είναι δυνατόν να διαφοροποιείται αναλόγως του τρόπου παρουσίασης του προϊόντος.

β) η ελάχιστη περιεκτικότητα σε συνολικές ακατέργαστες πρωτεΐνες σε σχέση με την ξηρά ουσία δεν πρέπει να είναι κατώτερη του :

i) 15 % για τα προϊόντα που αναφέρονται στο άρθρο 1 στοιχείο (α) και στοιχείο (β), δεύτερη περίπτωση,

ii) 45 % για τα προϊόντα που αναφέρονται στο άρθρο 1, στοιχείο (β), πρώτη περίπτωση.

γ) οι αποξηραμένες χορτονομές πρέπει να είναι ποιότητας υγιούς, ανόθευτης και σύμφωνης με τα συναλλακτικά ήθη.

Περαιτέρω απαιτήσεις, ιδίως όσον αφορά την περιεκτικότητα σε καροτίνη και ίνες, είναι δυνατόν να καθοριστούν, σύμφωνα με τη διαδικασία που προβλέπεται στο άρθρο 18 παράγραφος 2.

Άρθρο 10

Η ενίσχυση που αναφέρεται στο άρθρο 4 παράγραφος 2 χορηγείται μόνο στις επιχειρήσεις μεταποίησης των προϊόντων που απαριθμούνται στο άρθρο 1, οι οποίες πληρούν τις ακόλουθες προϋποθέσεις :

α) τηρούν λογιστικά βιβλία αποθήκης τα οποία περιέχουν τουλάχιστον τις ακόλουθες πληροφορίες :

i) τις ποσότητες νωπών και, ενδεχομένως αποξηραμένων στον ήλιο χορτονομών, οι οποίες έχουν υποστεί μεταποίηση. ωστόσο, εφόσον οι ειδικές συνθήκες της επιχείρησης το απαιτούν, οι ποσότητες υπολογίζονται βάσει των εκτάσεων που έχουν σπαρθεί.

ii) τις ποσότητες αποξηραμένων χορτονομών που έχουν παραχθεί καθώς και τις ποσότητες και την ποιότητα των εν λόγω χορτονομών που έχουν εγκαταλείψει την επιχείρηση μεταποίησης.

β) παρέχουν τα υπόλοιπα αποδεικτικά στοιχεία που απαιτούνται για τον έλεγχο του δικαιώματος είσπραξης της ενίσχυσης.

γ) εμπίπτουν τουλάχιστον σε μία από τις ακόλουθες κατηγορίες :

i) επιχειρήσεις που έχουν συνάψει συμβάσεις με τους παραγωγούς των χορτονομών προς αποξήρανση.

ii) επιχειρήσεις που έχουν μεταποιήσει τη δική τους παραγωγή ή, στην περίπτωση ομάδας, την παραγωγή των μελών τους.

iii) επιχειρήσεις που εφοδιάζονται από φυσικά ή νομικά πρόσωπα και παρέχουν ορισμένες εγγυήσεις οι οποίες πρόκειται να καθοριστούν και έχουν συνάψει συμβάσεις με τους παραγωγούς χορτονομών προς αποξήρανση. τα εν λόγω φυσικά ή νομικά πρόσωπα πρέπει να είναι αγοραστές εγκεκριμένοι από τις αρμόδιες αρχές των κρατών μελών στα οποία έχουν συγκομισθεί οι χορτονομές, σύμφωνα με τη διαδικασία που προβλέπεται στο άρθρο 18 παράγραφος 2.

Άρθρο 11

Οι επιχειρήσεις που μεταποιούν τη δική τους παραγωγή ή εκείνη των μελών τους υποβάλλουν κάθε έτος στον αρμόδιο οργανισμό του κράτους μέλους, πριν από μια ημερομηνία που θα καθοριστεί, δήλωση των εκτάσεων η συγκομιδή των οποίων σε χορτονομές προορίζεται για μεταποίηση.

Άρθρο 12

1. Οι συμβάσεις που αναφέρονται στο άρθρο 10 στοιχείο (γ) περιλαμβάνουν όχι μόνο την τιμή που θα καταβληθεί στους παραγωγούς για τις νωπές χορτονομές ή, ενδεχομένως, για τις αποξηραμένες στον ήλιο χορτονομές αλλά και, τουλάχιστον, τα ακόλουθα :

α) την έκταση η συγκομιδή της οποίας προορίζεται για την επιχείρηση μεταποίησης,

β) τους όρους παράδοσης και πληρωμής.

2. Εφόσον οι συμβάσεις που αναφέρονται στο άρθρο 10 στοιχείο (γ) σημείο (i) είναι συμβάσεις εργασίας "φασόν" για τη μεταποίηση χορτονομών που παραδίδονται από τους παραγωγούς, οι εν λόγω συμβάσεις διευκρινίζουν τουλάχιστον την έκταση της οποίας η συγκομιδή προορίζεται για παράδοση και περιλαμβάνουν μία ρήτρα η οποία προβλέπει την υποχρέωση για τις επιχειρήσεις μεταποίησης να καταβάλλουν στους παραγωγούς την ενίσχυση που αναφέρεται στο άρθρο 4, την οποία εισπράττουν για τις ποσότητες που έχουν μεταποιηθεί στο πλαίσιο των συμβάσεων.

Άρθρο 13

1. Τα κράτη μέλη καθιερώνουν συστήματα ελέγχου τα οποία επιτρέπουν να εξακριβωθεί, για κάθε επιχείρηση μεταποίησης :

α) αν τηρούνται οι όροι που προβλέπονται στα άρθρα 1 έως 12.

β) αν υπάρχει αντιστοιχία μεταξύ των ποσοτήτων για τις οποίες έχει ζητηθεί ενίσχυση και των ποσοτήτων αποξηραμένων χορτονομών που πληρούν τις ελάχιστες απαιτήσεις ποιότητας και οι οποίες έχουν εξέλθει από την εν λόγω επιχείρηση.

2. Οι αποξηραμένες χορτονομές ζυγίζονται και λαμβάνονται δείγματα κατά την εξαγωγή τους από την επιχείρηση μεταποίησης.

3. Πριν θεσπίσουν διατάξεις για την εφαρμογή της παραγράφου 1, τα κράτη μέλη κοινοποιούν τις διατάξεις αυτές στην Επιτροπή.

ΚΕΦΑΛΑΙΟ III Συναλλαγές με τρίτες χώρες

Άρθρο 14

Εκτός αντίθετων διατάξεων του παρόντος κανονισμού, στα προϊόντα που απαριθμούνται στο άρθρο 1 επιβάλλονται οι δασμοί του Κοινού Δασμολογίου.

Άρθρο 15

1. Οι γενικοί κανόνες για την ερμηνεία της Συνδυασμένης Ονοματολογίας και οι λεπτομερείς κανόνες για την εφαρμογή της, εφαρμόζονται για τη δασμολογική κατάταξη των προϊόντων που απαριθμούνται στο άρθρο 1. Η δασμολογική ονοματολογία που προκύπτει από την εφαρμογή του παρόντος κανονισμού ενσωματώνεται στο Κοινό Δασμολόγιο.

2. Εκτός αντίθετων διατάξεων του παρόντος κανονισμού, ή διατάξεων που έχουν θεσπιστεί δυνάμει μιας των διατάξεών του, απαγορεύεται κατά τις συναλλαγές με τις τρίτες χώρες :

α) η επιβολή οποιασδήποτε επιβάρυνσης ισοδυνάμου αποτελέσματος με δασμό.

β) η επιβολή οποιουδήποτε ποσοτικού περιορισμού ή μέτρου ισοδυνάμου αποτελέσματος.

Άρθρο 16

1. Αν, στην Κοινότητα, η αγορά ενός ή περισσοτέρων από τα προϊόντα που αναφέρονται στο άρθρο 1 υφίσταται ή απειλείται να υποστεί, εξ αιτίας των εισαγωγών ή των εξαγωγών, σοβαρές διαταραχές οι οποίες είναι ικανές να θέσουν σε κίνδυνο τους στόχους του άρθρου 33 της Συνθήκης, είναι δυνατόν να ληφθούν κατάλληλα μέτρα για τις συναλλαγές με τις χώρες που δεν είναι μέλη του ΠΟΕ μέχρι να εκλείψει η διαταραχή ή ο κίνδυνος διαταραχής.

2. Αν προκύψει η αναφερόμενη στην παράγραφο 1 κατάσταση, η Επιτροπή κατόπιν αιτήματος κράτους μέλους ή με δική της πρωτοβουλία αποφασίζει τη λήψη των αναγκαίων μέτρων, τα οποία ανακοινώνονται στα κράτη μέλη και εφαρμόζονται αμέσως. Αν της υποβληθεί αίτημα από κράτος μέλος, η Επιτροπή αποφασίζει εντός 3 εργάσιμων ημερών από την υποβολή του αιτήματος.

3. Κάθε κράτος μέλος μπορεί να παραπέμπει στο Συμβούλιο το μέτρο που έλαβε η Επιτροπή εντός προθεσμίας 3 εργάσιμων ημερών από την ημερομηνία ανακοίνωσής του. Το Συμβούλιο συνέρχεται αμελλητί και μπορεί, με ειδική πλειοψηφία, να τροποποιήσει ή να ακυρώσει το εν λόγω μέτρο εντός προθεσμίας 1 μηνός από την ημερομηνία παραπομπής του στο Συμβούλιο.

4. Οι διατάξεις που θεσπίζονται δυνάμει του παρόντος άρθρου εφαρμόζονται στο πλαίσιο των υποχρεώσεων που προκύπτουν από τις συμφωνίες που έχουν συναφθεί σύμφωνα με το άρθρο 300 παράγραφος 2 της Συνθήκης.

Κεφάλαιο IV Γενικές διατάξεις

Άρθρο 17

Εκτός αντίθετων διατάξεων του παρόντος κανονισμού, τα άρθρα 87, 88 και 89 της Συνθήκης εφαρμόζονται στην παραγωγή και στο εμπόριο των προϊόντων που απαριθμούνται στο άρθρο 1.

Άρθρο 18

1. Η Επιτροπή επικουρείται από την Επιτροπή Διαχείρισης Αποξηραμένων Χορτονομών, στο εξής "η επιτροπή".

2. Κάθε φορά που γίνεται παραπομπή στην παρούσα παράγραφο, εφαρμόζονται τα άρθρα 4 και 7 της απόφασης αριθ. 1999/468/EΚ.

Η περίοδος που προβλέπεται στο άρθρο 4 παράγραφος 3 της απόφασης αριθ. 1999/468/EΚ είναι ένας μήνας.

3. Η επιτροπή θεσπίζει τον εσωτερικό της κανονισμό.

Άρθρο 19

Η επιτροπή μπορεί να εξετάζει οποιοδήποτε άλλο θέμα θέτει ο πρόεδρός της, είτε με δική του πρωτοβουλία είτε κατόπιν αιτήματος εκπροσώπου κράτους μέλους.

Άρθρο 20

Οι λεπτομερείς κανόνες εφαρμογής του παρόντος κανονισμού θεσπίζονται βάσει της διαδικασίας που προβλέπεται στο άρθρο 18 παράγραφος 2, και συγκεκριμένα εκείνες που αφορούν :

α) τη χορήγηση της ενίσχυσης που αναφέρεται στο άρθρο 4 και της προκαταβολής που προβλέπεται στο άρθρο 7.

β) τον έλεγχο και τη διαπίστωση του δικαιώματος ενίσχυσης, συμπεριλαμβανομένων των αναγκαίων μέτρων ελέγχου για έκαστο των οποίων μπορούν να χρησιμοποιηθούν ορισμένα στοιχεία του ολοκληρωμένου συστήματος.

γ) την αποδέσμευση των εγγυήσεων που αναφέρονται στο άρθρο 7 παράγραφος 1.

δ) τα κριτήρια προσδιορισμού των ποιοτικών προτύπων που αναφέρονται στο άρθρο 9.

ε) τους όρους που πρέπει να πληρούνται από τις επιχειρήσεις που αναφέρονται στο άρθρο 10 στοιχείο γ) σημείο ii) και στο άρθρο 11.

στ) το μέτρο ελέγχου που πρόκειται να εφαρμοστεί κατ´εφαρμογή του άρθρου 13 παράγραφος 2.

ζ) τα κριτήρια που πρέπει να πληρούνται για τη σύναψη των συμβάσεων που αναφέρονται στο άρθρο 10 και τα στοιχεία που πρέπει να περιλαμβάνουν, πέρα από τα κριτήρια που αναφέρονται στο άρθρο 12.

η) την εφαρμογή της μέγιστης εγγυημένης ποσότητας (ΜΕΠ) που αναφέρεται στο άρθρο 5 παράγραφος 1.

Άρθρο 21

Μεταβατικά μέτρα είναι δυνατόν να ληφθούν σύμφωνα με τη διαδικασία που αναφέρεται στο άρθρο 18 παράγραφος 2.

Άρθρο 22

Τα κράτη μέλη κοινοποιούν στην Επιτροπή τα μέτρα που λαμβάνουν για την εφαρμογή του παρόντος κανονισμού.

Άρθρο 23

Ο κανονισμός (ΕΚ) αριθ. 603/95 καταργείται.

Οι παραπομπές στον καταργηθέντα κανονισμό θεωρούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος.

Άρθρο 24

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ ΠΙΝΑΚΑΣ ΑΝΤΙΣΤΟΙΧΙΑΣ

Κανονισμός (ΕΚ) αριθ. 603/95 // Παρών κανονισμός

Άρθρο 1 // Άρθρο 1

Άρθρο 2 // Άρθρο 2

- // Άρθρο 3

Άρθρο 3 // Άρθρο 4

Άρθρο 4 // Άρθρο 5

Άρθρο 5 // Άρθρο 6

Άρθρο 6 // Άρθρο 7

Άρθρο 7 // Άρθρο 8

Άρθρο 8 // Άρθρο 9

Άρθρο 9 // Άρθρο 10

Άρθρο 10 // Άρθρο 11

Άρθρο 11 // Άρθρο 12

Άρθρο 12 // Άρθρο 13

Άρθρο 13 // Άρθρο 14

Άρθρο 14 // Άρθρο 15

Άρθρο 15 // Άρθρο 16

Άρθρο 16 // Άρθρο 17

Άρθρο 17 παράγραφοι 1 ως 4 // Άρθρο 18

Άρθρο 17 παράγραφος 5 // Άρθρο 19

Άρθρο 18 στοιχείο α // Άρθρο 20

Άρθρο 18 στοιχείο β // Άρθρο 21

Άρθρο 19 // Άρθρο 22

Άρθρο 20 // Άρθρο 23

Άρθρο 21 // Άρθρο 24